(Finnmark Dagblad) I budsjettet for 2014 er hovedsatsingsområdet det samiske språk.

I en pressemelding sier Sametinget at de foreslår en økt bevilgning til de samiske språksentrene. Økningen de foreslår er på 1,3 millioner kroner.

– Samisk språk er viktig

Språksentrene fikk en økning på 2 millioner kroner i revidert budsjett 2013, totalt ligger rammene for språksentrene i overkant av 14 millioner kroner.

Sametingsråd Ann-Mari Thomassen (NSR) mener den økte satsingen går til et viktig formål.

– Språksentrene gjør et formidabelt og viktig arbeid med å styrke kompetansen og bruken av samisk i de samiske lokalsamfunnene, sier hun i pressemeldingen.

Utdanningsstipendene økes med 600.000 kroner, til sammen 3 millioner kroner.

Bevilgningene til Giellagáldu, det fellessamiske språksamarbeidet, blir økt med 1 millioner kroner.

Det blir satt av 1,4 millioner kroner til språkkampanje fra høsten 2013.

– Allerede i høst iverksetter vi en språkkampanje som tar sikte på å rekruttere flere samiske språkbrukere og synliggjøre det samiske språket bedre, i og utenfor det samiske samfunnet, forklarer Thomassen.

2 millioner kroner bevilges til en omfattende utredning av lov- og ressurssituasjonen knyttet til samisk språk, og et eventuelt framtidig språkombud.

– Vi trenger et samfunn som kan og vil snakke samisk, ser Thomassen.

Øker for samisk kunst

Arbeidsstipendet til utøvende kunstnere får også økt satsing.

Beaivváš Sámi Teahter får ytterligere 1 million kroner.

Kunstnersenteret i Karasjok får 500.000 kroner, og Samien Sijtie får 390.000 kroner i økning.